Curling

Ël curlingh a l'é në spòrt dë squadra giugà sla giassa con pere pesante 'd granit sulià, ciamà stones o rocks (pere an anglèis), con un man-i. Ij giugador, spartì an doe squadre, a fan sghijé ste pere sna surfassa 'd giassa vers na zòna 'd destinassion ciamà "ca" (home), marcà da tre anej conséntrich.

Le doe squadre, mincadun-a con quatr giugador, a campo a sò torn le pere con n'efet ch'as ciama curl ("viré" an anglèis) ch'a fa përcore a la pera na trajetòria ancurvà. Minca squadra a possa la pera eut vire për torn ëd gieugh. Ël torn ëd gieugh as ciama end.

Ël but dël gieugh a l'é d'ambaroné 'n pontegg pì grand che col dl'aversari durant la partìa. Ij pont as conto scond ël nùmer ëd pere ch'a son vzinasse 'd pì al sènter dla ca a la fin ëd minca torn. Un torn a l'é furnì quand che tute le doe squadre a l'han possà soe pere tute le vire ch'a l'han podù. Un gieugh a peul esse fàit da des o da eut torn.

La sghijada sirognà che la pera a përcor quand ch'a l'é campà a peul esse anfluensà con le "ramasse da curling", ch'a son dovrà për ras-cé la surfassa dla giassa dnans a la pera. An cangiand le caraterìstiche dla giassa as coregg 'l moviment dla pera.

La tàtica e 'l gieugh dë squadra a anfluenso 'l përcors che la pera a fa a minca lans; ël ròl dla squadra a l'é 'd gestì ij posson a la pera fin-a al pont ch'as mira. Për la stategìa e le tàtiche ch'a venta studié an sto spòrt, marlàit a l'é stranomà "scach an sla giassa".

Categorìa:Spòrt